Okresná prokuratúra Galanta 
Obrancov mieru 2, 924 29 Galanta 1 	

Sp. zn. : 3 Pv 846/11/2202	Galanta, 18.4.2012
EEČ : 2-17-82-2012

U Z N E S E N I E

Trestná vec:	obvinený XXXXX  
Prečin:	výtržníctvo podľa § 364 odsek 1 písmeno a Trestného zákona číslo 300/2005 Zbierky zákonov v znení zákona číslo 262/2011 Zbierky zákonov

Rozhodol: 	prokurátorka Okresnej prokuratúry Galanta
Rozhodnutie:
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
Skutková veta:
 dňa 16. 10. 2011 v čase okolo 16.15 h po skončení futbalového zápasu v XXXXX na hlavnej ceste pred vstupnou bránou na futbalové ihrisko, po predchádzajúcich slovných urážkach fyzicky napadol osobu XXXXX a to takým spôsobom, že ho gumenou hadicou dlhou asi 1 meter udrel 1 x do pravej časti tváre a 1 x do pravej ruky, následne ho zvalil na zem, kde ho oboma rukami uchopil za ľavé stehno a začal ho hrýzť, pričom ako sa bránil rukami, pohrýzol ho aj do ľavej ruky medzi ukazovákom a palcom, čím poškodenému XXXXX spôsobil podľa lekárskej správy ľahké zranenie. 

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
30 mesiacov
Podľa § 216 odsek 4 Trestného poriadku je určené obvinenému v skúšobnej dobe nasledujúce obmedzenie: 
	uhradiť poškodenému XXXXX trvale bytom XXXXX škodu vo výške 870,58 Eur.  
Odôvodnenie:
Uznesením povereného príslušníka Okresného riaditeľstva Policajného zboru XXXXX, Obvodného oddelenia PZ XXXXX č. ORP-XXXXX zo dňa 18. 11. 2011 bolo vznesené obvinenie XXXXX, nar. 01. 08. 1948, trvale bytom XXXXX, pre prečin výtržníctva podľa § 364 odsek 1 písmeno a/ Trestného zákona na tom skutkovom základe, ako je to uvedené vo výrokovej časti tohto uznesenia.
V predmetnej veci sa obvinený XXXXX k spáchaniu skutku priznal                   a výslovne súhlasil s tým, aby prokurátor trestné stíhanie proti nemu podmienečne zastavil. Vo svojej výpovedi potvrdil, že skutku sa dopustil tak, ako to bolo popísané v uznesení o vznesení obvinenia, pričom svoje konanie ľutuje a s poškodeným uzatvoril dohodu o náhrade škody zo dňa 21. 02. 2012, na základe ktorej uhradí škodu vo výške 870,58 Eur v lehote 29 mesiacov.
Poškodený XXXXX potvrdil, že s obvineným uzatvorili dohodu o náhrade škody, s ktorou súhlasí. 
Z listinných dôkazov vyplýva, že obvinený XXXXX a poškodený XXXXX dňa 21. 02. 2012 uzatvorili dohodu o náhrade škody, na základe ktorej je obvinený povinný poškodenému uhradiť celkovú škodu vo výške 870,58 Eur po dobu 29 mesiacov. 
Skutkový stav je ustálený lekárskou správou, výsluchmi svedkov odpisom z registra trestov a správami o osobe obvineného.
Po preskúmaní spisového materiálu som dospela k záveru, že v predmetnej veci sú splnené zákonné podmienky na rozhodnutie o podmienečnom zastavení trestného stíhania podľa § 216 Trestného poriadku, podľa ktorého je možné podmienečne zastaviť trestné stíhanie v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, ak obvinený s týmto postupom súhlasí, k trestnému činu sa priznal, škodu v plnom rozsahu uhradil, resp. urobil iné opatrenie smerujúce k náhrade škody a vzhľadom na doterajší život obvineného ako aj na okolnosti prípadu možno dôvodne takéto rozhodnutie považovať za dostačujúce.
Obvinený je stíhaný pre prečin výtržníctva podľa § 364 odsek 1 písmeno a/ Trestného zákona, ktorého horná hranica trestnej sadzby predstavuje tri roky. Na obvineného sa hľadí akoby nebol odsúdený, pričom doposiaľ nebol priestupkovo riešený.  	
Súčasne som podľa § 216 odsek 2 Trestného poriadku stanovila obvinenému skúšobnú dobu v trvaní 30 mesiacov, počas plynutia ktorej mu ukladám osobitnú povinnosť uhradiť škodu v zmysle uzatvorenej dohody. Skúšobná doba začne plynúť od právoplatnosti tohto uznesenia.
Pokiaľ obvinený v priebehu skúšobnej doby povedie riadny život a splní tým podmienky uvedené v § 217 odsek 1 Trestného poriadku, sa rozhodne, že sa osvedčil. Inak sa rozhodne, a to aj počas skúšobnej doby, že sa v trestnom stíhaní pokračuje.
Vzhľadom na vyššie uvedené skutočnosti bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Beatrix Jakubovičová
prokurátorka